‘વાહ મૂળજી તારા મૂળા ! કાઠિયાવાડના ઈતિહાસમાં અમર અક્ષરે લખાઈ જાય એવા કીર્તિવંત છે. લાખ રૂપિયાનો એક મૂળો છે. આ તે મૂળા છે કે ઈન્દ્રલોકની વનસ્પતિનો અવતાર છે ?’ એમ બોલતા બોલતા ગવરીશંકર લાડવા ને મૂળા બેય ધરવાસટ ઝાપટીને ઊભા થયા ને કહેવા લાગ્યા : ‘મૂળજી ! ધન્ય છે તને ! બ્રહ્મભોજન કરાવી ધર્મની ધજા ફરકતી રાખી. જય હો…જય હો. હવે ગૉરબાપાને દક્ષિણા દેવી હોય ઈ દઈ દે એટલે હું વે’તો પડું.’ મૂળજી સથવારો ગૉરના હાથમાં રોકડો રૂપિયો દક્ષિણાનો મૂકીને બે હાથ જોડીને બોલ્યો :